Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 121/11/5506	Martin, 20.6.2014
EEČ : 2-40-176-2014

U Z N E S E N I E

Trestná vec:	obvinený XXXXX a spol.  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Martin
Podľa § 217 odsek 1 Trestného poriadku vyslovujem, že obvinení:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Martin zo dňa 14.2.2013, spisová značka 1 Pv 121/11/5506, ktorým podľa § 216 odsek 1 Trestného poriadku podmienečne zastavil trestné stíhanie, osvedčili.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
-	v dňoch 15. a 16.02.2011, na základe pracovných povinností, daných ich pracovnými náplňami, vyplývajúcimi z ich funkcií príslušníkov ZVJS v Ústave na výkon trestu odňatia slobody pre mladistvých v XXXXX v okrese XXXXX, boli poverení úlohou organizačne a materiálne zabezpečiť práce na odstránení porúch na rozvode vodovodného potrubia, svojpomocne ručným výkopom prostredníctvom práce odsúdených, pričom, aj keď  mali vedomosť, že uvedené potrubie sa nachádza v hĺbke 2 m a steny výkopu podľa platnej príslušnej legislatívnej normy BOZP mali byť bezpodmienečne zabezpečené vzhľadom na nesúdržnosť horniny od hĺbky 0,7 m vrúbením a pažením, proti zosunutiu výkopu, takéto ochranné opatrenia nezabezpečili, následkom čoho dňa 16.02 2011 okolo 10,00 hod. došlo vo výkope k zosunutiu bočnej steny a čiastočnému zasypaniu spodnej časti tela v tom čase vo výkope pracujúceho odsúdeného XXXXX nar. XXXXX, následkom čoho utrpel  zlomeninu vnútorného členka ľavej nohy a pomliaždenie v oblasti kolena pravej nohy, zranenia vyžadujúce liečenie a prípadnú PN okolo 22 týždňov, obvinení svojím konaním porušili ustanovenia § 6 ods. 1 písm. a/, j/, l/ Zákona 124/2006 Z.z. o BOZP a ustanovenia § 20 ods.1 vyhlášky č. 374/1990 Zb. bezpečnosti práce a technických zariadení pri stavebných prácach,

Uznesením prokurátora Okresnej prokuratúry Martin zo dňa 14.2.2013, spisová značka 1 Pv 121/11/5506, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátora Okresnej prokuratúry Martin pod sp. zn. 1Pv 121/11 z 14.02.2013, právoplatným 08.03.2013, bolo trestné stíhanie obv. npor. XXXXX, nar. XXXXX a npor. XXXXX, nar. XXXXX, stíhaných pre prečin ublíženia na zdraví podľa § 157 ods. 1, ods. 2 písm. a/ Tr. zák., podmienečne zastavené a bola im určená skúšobná doba v trvaní 1 (jeden) rok, ktorá uplynula dňa 08.03.2014.

Z vyžiadaných podkladov z Okresného úradu Martin, z lustrácie vyšetrovacích spisov, ako aj z odpisu registra trestov bolo zistené, že ako obv. XXXXX, tak i obv. XXXXX viedli v priebehu skúšobnej doby riadny život a nedopustili sa žiadneho protiprávneho konania, ktoré by odôvodňovalo rozhodnutie o pokračovaní v trestnom stíhaní. 

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Vzhľadom na vyššie uvedené konštatujem, že obv. XXXXX i XXXXX splnili všetky zákonné podmienky uvedené v ust. § 217 ods. 1 Tr. por., keď vedením riadneho života preukázali nápravu, a teda je možné učiniť záver, že spáchaný prečin, pre ktorý bolo rozhodnuté o podmienečnom zastavení trestného stíhania, bol len výnimočným vybočením obvinených, a preto som rozhodol tak, ako je uvedené vo výrokovej časti tohto uznesenia. 

Právoplatnosťou tohto uznesenia, tak ako to vyplýva z ust. § 217 ods. 4 Tr. por., nastávajú účinky zastavenia trestného stíhania (§ 9 ods. 1 písm. e) Tr. por.).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Ťažiar
prokurátor